### 12.    Ansøgning om kommunegaranti - [adresse]

**Åbent**

Sagsnr.: 326-2017-13476       J.nr.: 13.02.00           Dokumentnr.:
326-2019-67449

**Sagstype**

Beslutning

**Resume og sagens baggrund**

[adresse] søger ved mail af 5. marts
2019 om garanti for et 10-årigt lån på 500.000 kr. hos Kommune-Kredit til
endelig finansiering af udskiftning af styretavle på vandværket samt
installation af elektroniske vandmålere hos forbrugerne.

Kommunalbestyrelsen godkendte på sit møde den 24. maj 2017
garanti for en byggekredit hos Kommune-Kredit på 1.400.000 kr., samt at endelig
lånefinansiering og indfrielse af byggekreditten skulle fremsendes til
godkendelse i Kommunalbestyrelsen inden 1. oktober 2019, men vandværket har nu
kun et lånebehov til indfrielse af byggekreditten på 500.000 kr.

Lovhjemmel: Vandsektorloven.

**Indstillinger**

Direktøren indstiller,

1.    at der gives
kommunegaranti for et 10-årigt lån hos Kommune-Kredit på 500.000 kr. til
indfrielse af byggekredit nr. 201747669.

2.    at
garantiprovision vil blive opkrævet jf. ”Ændring af principper for opkrævning
af garantiprovision for kommunegarantier”, godkendt af Kommunalbestyrelsen den
31. maj 2018.

3.    at
garantiprovisionen vil blive opkrævet første gang på baggrund af lånets
restgæld pr. 31. december 2019 og til betaling i december 2020.

**Behandling**

Økonomiudvalget, Kommunalbestyrelsen.

**Sagsfremstilling**

[adresse] er nu færdig med
anlægsprojektet, og søger om endelig lånefinansiering med kommunegaranti hos
Finn Knudsen.

På baggrund af projektets anlægsbudget søgte vandværket
oprindeligt om en byggekredit på 1.400.000 kr. I forbindelse med værkets
generalforsamling medio 2017 besluttede bestyrelsen imidlertid at indstille, at
den faste afgift blev forhøjet fra 790 kr. til 1.000 kr., hvilket blev
godkendt. Denne forhøjelse har nu vist sig at kunne dække de omkostninger
vandværket har haft til udskiftning af de elektroniske vandmålere i perioden
2017 til 2019, hvorfor værket nu ”kun” har et lånebehov på 500.000 kr. til
udskiftning af styretavlen og pumper på vandværket.

[adresse] har pr. 31. december 2018 lån
hos Kommune-Kredit med kommunegaranti for i alt 500.288,25 kr., som udgør
nærværende byggekredit (lån nr. 201747669).

*Garantiprovision*

Med henvisning til ”Ændring af principper for opkrævning af
garantiprovision for kommunegarantier”, som Kommunalbestyrelsen godkendte den
30. maj 2018, opkræves der for allerede stillede garantier en løbende
garantiprovision med virkning fra regnskabsåret 2019 til afregning første gang
i december 2020. Til brug herfor indhenter kommunen en ekstern kreditvurdering
til brug for fastsættelsen af satsen for garantiprovisionen. Udarbejdelsen af
kreditvurderingen betales af låntager.

**Økonomiske konsekvenser**

Garantien får kun bevillingsmæssige konsekvenser for
kommunen, såfremt [adresse] ikke er i stand til at betale
lånet. Garantien påvirker ikke den kommunale låneramme. Der vil blive opkrævet
løbende garantiprovision med virkning fra regnskabsåret 2019 til betaling
første gang i december 2020.

**Økonomiudvalgets møde den 19.
marts 2019:**

Anbefales.